
Telekom hullámhosszon működő kétfoton forráshoz alkalmazható ppKTP kristály tesztelése

Jelenleg használt titkosítási protokolljaink megfelelően nagy számítási kapacitás,
például egy kvantumszámítógép segítségével feltörhetőek. Ezért az utóbbi években a
kvantumosan titkosított kommunikáció megvalósítása előtérbe került. Ehhez kvantumösszefonódott
részecskéket kell továbbítani a kommunikációs feleknek.
A fény - részecsketermészetének köszönhetően - alkalmas kvantumkulcsmegosztásra,
ha a fotonok polarizációban összefonódottak. Az Atomfizika Tanszéken folyó
kvantumoptikai kutatások egyik célja, hogy egy olyan összefonódott kétfoton forrást
készítsen, ahol a kilépő fotonok az 1550 nanométeres, telekommunikációs hullámhossztartományba
esnek. Munkám során ennek előkészítésében veszek részt.
Feladatom a rendszer lelkét képező, az összefonódott fotonokat biztosító, nemlineáris
periodikusan polarizált kálium titanil foszfát kristály hőmérsékletstabilizálása
volt peltier cella segítségével. Erre azért van szükség, hogy az összefonódott fotonok
kollineárisan lépjenek ki a kristályból, azonban az érzékeny a periódusok kicsiny
hosszváltozására, illetve a hőmérséklet miatti törésmutatóváltozásra. A befoglalt kristály tesztelésére alkalmas kompakt összeállítást is
el kellett készítenem, illetve előzetes méréseket végeznem a rendszerrel. Az összeállításnak
a Budapesti Műszaki Egyetem és a Wigner Fizikai Kutatóközpont között
mozgathatónak kellett lennie, hiszen az egyetem jelenleg nem rendelkezik infravörös
tartományban működő egyfoton detektorral.



